Source: http://www.europarl.europa.eu/doceo/document/A-8-2018-0027_MT.html
Timestamp: 2019-12-07 16:59:37+00:00
Document Index: 94199

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/0801(NLE)
Ċiklu relatat mad-dokument : A8-0027/2018
dwar il-ħatra proposta ta' Annemie Turtelboom bħala Membru tal-Qorti tal-Awdituri
ANNESS 1: CURRICULUM VITÆ TA' Annemie Turtelboom
ANNESS 2: TWEĠIBIET TA' Annemie Turtelboom GĦALL-KWESTJONARJU
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, li dwaru ġie kkonsultat mill-Kunsill (C8‑0008/2018),
– wara li kkunsidra r-rapport tal-Kumitat għall-Kontroll tal-Baġit (A8-0027/2018),
B. billi waqt il-laqgħa tiegħu tal-20 ta' Frar 2018, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' Membru tal-Qorti tal-Awdituri;
1. Jagħti opinjoni favorevoli dwar il-proposta tal-Kunsill għall-ħatra ta' Annemie Turtelboom bħala Membru tal-Qorti tal-Awdituri;
Karigi u dmirijiet pubbliċi
2016 – Sal-lum Membru tal-Parlament Federali Belġjan
2014 – 2016 Deputat Prim Ministru, Ministru għall-Baġit, il-Finanzi u l-Enerġija, il-Gvern Fjamming
2012 – 2014 Ministru għall-Ġustizzja, il-Gvern Federali tal-Belġju
2009 – 2012 Ministru għall-Affarijiet Interni, il-Gvern Federali tal-Belġju
2008 – 2009 Ministru għall-Ażil u l-Migrazzjoni, il-Gvern Federali tal-Belġju
2008 – 2014 Membru, il-Kunsill tal-Ġustizzja u l-Affarijiet Interni, l-Unjoni Ewropea
2010 President, il-Kunsill tal-Ġustizzja u l-Affarijiet Interni, l-Unjoni Ewropea
2003 – 2007 Membru tal-Parlament Federali Belġjan
2012 – Sal-lum Membru tal-Kunsill tal-Belt ta' Antwerp
2012 – Sal-lum Membru tal-Bord tad-Diretturi, il-Port ta' Antwerp
2006 – 2012 Membru tal-Kunsill tal-Belt ta' Puurs
2000 – 2006 Membru taċ-Ċentru Pubbliku għall-Assistenza Soċjali ta' Puurs
2008 Membru tal-Persunal, Uffiċċju tal-Prim Ministru
2001 – 2003 Kap tad-Dipartiment tal-Kummerċjalizzazzjoni, Katholieke Hogeschool Leuven
1993 – 2001 Għalliema, Katholieke Hogeschool Leuven
1993 MA fl-Ekonomija (distinction), Katholieke Hogeschool Leuven
1988 Ċertifikat ta' Għalliema, Guardini
In-Netherlandiż Lingwa nattiva
L-Ingliż Fluwenti
Il-Franċiż Fluwenti
Filwaqt li s-CV tiegħi telenka l-isfond professjonali kollu tiegħi, jiena hawnhekk namplifika l-isfond tiegħi fl-oqsma msemmija hawn fuq, l-ewwel esperjenza tiegħi f'dawn l-oqsma kienet matul l-istudji tiegħi dwar l-ekonomija. B'mod speċjali fil-korsijiet tal-Finanzi Pubbliċi, akkwistajt għarfien fil-fond tal-prinċipji bażiċi tal-ippjanar, il-ġestjoni u l-kontroll tal-finanzi pubbliċi. Aktar tard, fil-karriera tiegħi, jiena bnejt fuq dan l-għarfien billi għallimt lill-istudenti universitarji fil-programm tal-kontabbiltà u l-politika fiskali.
Matul il-kariga tiegħi bħala Deputat Prim Ministru, Ministru tal-Baġit, il-Finanzi u l-Enerġija fil-Gvern Fjamming, il-ġestjoni tal-finanzi pubbliċi u r-responsabbiltà għar-rapportar dwar il-fondi pubbliċi u l-awditjar tal-użu tagħhom kienu r-responsabbiltà primarja tiegħi. Kont responsabbli għall-abbozzar u l-kontroll tal-baġit tal-2014 u l-2015. Matul dan il-perjodu, jiena kkooperajt mill-qrib mal-Qorti Belġjana tal-Awdituri, u tlabt kemm rapporti annwali dwar il-baġit Fjamming, kif ukoll rapporti speċjali dwar, fost l-oħrajn, is-sigurtà tal-informazzjoni tal-Aġenzija Fiskali Fjamminga, u l-implimentazzjoni tas-Sistema Ewropea tal-Kontijiet (ESA) mill-Gvern Fjamming. Barra minn hekk, jiena kont involuta fil-valutazzjoni tal-impatt finanzjarju u baġitarju tas-Sitt riforma statali Belġjana.
Matul il-karriera politika kollha tiegħi, il-finanzi pubbliċi dejjem kellhom rwol ewlieni fix-xogħol tiegħi. Wara li qdejt diversi mandati bħala membru tal-Kamra tar-Rappreżentati federali tal-Belġju u tmien snin fil-gvern federali u Fjamming, issa ninsab ferm konxja mir-responsabbiltajiet fundamentali li jġibu magħhom il-ġestjoni u l-kontroll tal-finanzi pubbliċi.
Matul is-snin tiegħi bħala ministru fil-gvern Belġjan, billi kont responsabbli għad-dipartimenti tas-sigurtà, l-Ażil u l-Migrazzjoni, l-Affarijiet Interni u l-Ġustizzja konsekuttivament, jiena abbozzajt il-pjanijiet tal-baġit għal kull dipartiment, u anke kkoordinajt il-kontroll tagħhom. Jiena ħabbrikt bla waqfien biex jiġu ottimizzati l-effiċjenza u l-prestazzjoni, u tlabt diversi awditi mill-Qorti Belġjana tal-Awdituri għal dan il-għan.
Barra minn hekk, bħala ministru tad-dipartimenti tas-sigurtà domestika, jiena ħdimt f'kooperazzjoni mill-qrib mal-Kumitat Permanenti għall-Monitoraġġ tal-Pulizija, kif ukoll il-Kumitat ta' Reviżjoni Permanenti Belġjan għall-Aġenziji tal-Intelligence. Iż-żewġ korpi jwettqu awditi tal-prestazzjoni fl-istruttura tas-sigurtà u tal-intelligence Belġjana, u t-tnejn li huma kienu ta' importanza konsiderevoli fl-amministrazzjoni u r-riforma effiċjenti tad-dipartimenti tas-sigurtà rilevanti.
Jiena kkooperajt ukoll mal-Kunsill Għoli għall-Ġustizzja, li, fost l-oħrajn, jgħin lis-sistema tal-ġustizzja Belġjana biex topera aħjar permezz ta' kontroll estern permezz ta' awditi.
Il-fokus tiegħi bħala Ministru tal-Ġustizzja Belġjan kien l-ewwel riforma bir-reqqa tal-istrutturi tal-qorti Belġjana minn żmien Napuljun. Ir-riforma kienet tinkludi, fost l-oħrajn, it-tnaqqis tan-numru ta' distretti ġudizzjarji minn 27 għal 12, it-tisħiħ ġenerali tat-tielet fergħa bl-għoti ta' aktar awtonomija lill-maġistrati, u bidla lejn kultura orjentata lejn il-prestazzjoni, li fiha jintużaw u jiġu awditjati ftehimiet maniġerjali mill-Istituzzjoni Suprema tal-Awditjar Belġjana biex tiżdied l-effiċjenza u tiġi vvalutata l-effikaċja. Iż-żieda fl-effiċjenza kienet l-għan tar-riformi kollha tiegħi f'dan il-perjodu. Barra minn hekk, f'dan il-perjodu, jiena ssorveljajt l-iżvilupp ta' kodiċi legali tal-arbitraġġ Belġjan, li jippermetti lill-kumpaniji jsolvu t-tilwim tagħhom permezz ta' arbitraġġ u medjazzjoni aktar milli kawżi fil-qorti.
L-effiċjenza u t-trasparenza kienu wkoll il-prinċipji ta' gwida għar-riformi tiegħi bħala Ministru tad-dipartiment tal-Affarijiet Interni. Taħt is-sorveljanza tiegħi, twettqet ir-riforma tad-dipartiment tat-tifi tan-nar, u tnaqqas in-numru ta' distretti tal-pulizija. Dawn ir-riformi kkoinċidew ma' snin intensivi fid-dipartiment tal-Affarijiet Interni, li kien responsabbli għall-ġestjoni ta' għadd kbir ta' diżastri, bħal splużjoni kbira tal-gass, ħabta ta' ferrovija, u għargħar. Jiena amministrajt ukoll elezzjoni mhux mistennija, u l-presidenza Belġjana tal-Kunsill tal-Unjoni Ewropea.
Bħala membru tal-Gvern Fjamming, jiena kont impenjata prinċipalment bir-riforma fiskali. Kont responsabbli mit-tnaqqis tat-taxxi għal koppji li qed jisseparaw fir-rigward tat-tqassim tad-dar tagħhom. Jiena mexxejt ukoll il-kodiċi fiskali għat-trasportazzjoni personali fid-direzzjoni ekoloġika biex jiġu pprovduti bonusijiet għal karozzi b'emissjonijiet baxxi jew b'emissjonijiet żero. Fl-aħħar nett, jiena wittejt it-triq għal riforma bir-reqqa tal-liġi u t-taxxi tas-suċċessjoni, li attwalment qed titlesta mis-suċċessur tiegħi.
Il-ħidma f'ambjent internazzjonali kienet aspett kontinwu tal-karriera tiegħi. Ir-rappreżentanza tal-Belġju fil-Kunsill tal-Ġustizzja u l-Affarijiet Interni (ĠAI), li jiena kont membru tiegħu għal sitt snin u li ppresedejt matul il-presidenza Belġjana fl-2010, kienet waħda mir-responsabbiltajiet tiegħi bħala ministru għad-dipartimenti tas-sigurtà. Bħala president tal-ĠAI, jiena pparteċipajt f'diversi taħdidiet trilaterali dwar is-sigurtà f'Washington u Brussell u dwar it-terroriżmu u r-radikalizzazzjoni f'Madrid. Barra minn hekk, jiena kelli kuntatti u laqgħat regolari ma' organizzazzjonijiet internazzjonali, bħan-Nazzjonijiet Uniti, il-Kunsill tal-Ewropa, l-OECD, il-Europol, u l-Eurojust, kif ukoll taħdidiet bilaterali ma' numru ta' pajjiżi sħab, bħall-Marokk u l-Greċja. Bħala Ministru tal-Enerġija fil-gvern Fjamming, jiena żort b'mod frekwenti proġetti tal-enerġija innovattivi barra mill-pajjiż, u kkollaborajt b'mod kontinwu fil-kunsill tal-Benelux.
Barra minn hekk, il-ħidma tiegħi bħala membru tal-Parlament ipprovdietni b'biżżejjed opportunità biex nikkoopera ma' organizzazzjonijiet internazzjonali. Jiena attendejt u kont kelliema ewlenija f'varjetà wiesgħa ta' konferenzi, u kkollaborajt fir-rigward ta' ħafna inizjattivi internazzjonali. Id-diskors ewlieni fis-summit GLOBSEC Tatra tal-2016 u l-ħidma sussegwenti fuq l-Inizjattiva ta' Riforma tal-Intelligence GLOBSEC (GIRI) jistħoqqilhom referenza speċifika. Jiena pparteċipajt fil-missjoni ta' osservazzjoni elettorali tal-OSKE għall-elezzjoni Armena tal-2016.
Barra minn hekk, minn Awwissu sa Diċembru tal-2017, jiena għext u studjajt f'ambjent multikulturali u multilingwistiku, fejn intgħażilt għall-Yale Greenberg World Fellows Program. F'din l-Università ta' Ivy League, jiena mhux biss attendejt programm ta' kors eżiġenti, iżda anke tajt diversi lekċers dwar l-Unjoni Ewropea, u għallimt numru ta' studenti internazzjonali dwar l-ippjanar tal-karriera fil-futur matul l-istudji tagħhom.
Skont il-liġi Belġjana, il-Parlament japprova r-rapport annwali tal-gvern dwar l-implimentazzjoni tal-baġit, wara li jkun sema' s-sentenza tal-Qorti Belġjana tal-Awdituri. Teżisti proċedura simili għall-implimentazzjoni tal-baġit fir-Reġjun Fjamming. Mil-lat legali, dawn il-proċeduri jvarjaw f'ħafna aspetti mill-proċedura ta' kwittanza fil-Parlament Ewropew.
Kif spjegajt fis-CV tiegħi u fir-risposti tiegħi għall-mistoqsijiet preċedenti, jiena kelli erba' karigi ministerjali differenti, konsekuttivament bħala: (1) il-Ministru tal-Ażil u l-Migrazzjoni, (2) il-Ministru tal-Affarijiet Interni, u (3) u l-Ministru tal-Ġustizzja (kollha fil-gvern Belġjan), u (4) id-Deputat Prim Ministru, il-Ministru tal-Baġit, tal-Finanzi u tal-Enerġija fil-Gvern Fjamming. Dawn il-pożizzjonijiet kollha kienu r-riżultat ta' nomina politika.
Barra minn hekk, bħala kunsilliera eletta fil-kunsill tal-belt ta' Antwerp, jiena kont innominata biex nirrappreżenta l-kunsill fil-Bord tad-Diretturi tal-Port ta' Antwerp, kif ukoll il-kumitat tal-awditjar tiegħu. Mill-2006 sal-2012, jiena kont innominata, bħala kunsillier muniċipali tal-muniċipalità ta' Puurs, biex nagħmel parti mill-kunsill taċ-Ċentru Pubbliku lokali għall-Assistenza Soċjali (OCMW/CPAS).
Kif deskritt fil-mistoqsijiet preċedenti, ir-riforma ġenerali tad-Dipartiment tal-Ġustizzja, li ssorveljajt, hija fost l-akbar kisbiet fil-karriera professjonali tiegħi u involviet l-aktar deċiżjonijiet importanti li jiena kont parti minnhom. L-għan ewlieni ta' din ir-riforma huwa d-devoluzzjoni ta' kompetenza finanzjarja, li qed tagħti lid-distretti ġudizzjarji aktar awtonomija finanzjarja u li l-Qorti Belġjana tal-Awdituri hija kompetenti li tawditja. Dawn ir-riformi jżidu b'mod sinifikanti l-kwalità tal-prestazzjoni u l-effettività tas-sistema ġudizzjarja kollha.
Jiena kont parti fin-negozjati u d-deċiżjonijiet eventwali tas-sitt riforma statali Belġjana, li inkludiet devoluzzjoni ulterjuri konsiderevoli ta' kompetenzi mil-liġi nazzjonali għal dik reġjonali. Din ir-riforma kienet ir-riżultat tal-formazzjoni tal-gvern Belġjan tal-2010-2011, u r-riforma tat lir-reġjuni kompetenzi ekonomiċi u ta' impjiegi, u tat ukoll lill-komunitajiet ir-responsabbiltà għal politika dwar il-familja. Barra minn hekk, mir-riforma, il-komunitajiet u r-reġjuni huma ffinanzjati b'mod differenti, u għandhom aktar awtonomija fiskali.
Jiena kont l-ewwel Ministru fil-Belġju responsabbli għal portafoll tal-Ażil u l-Migrazzjoni separat, u dan taħt ċirkostanzi diffiċli. Ix-xogħol iebes tiegħi fil-gvern wassalni biex nieħu l-pożizzjoni ta' Ministru għall-Affarijiet Interni, l-ewwel mara f'dan ix-xogħol fl-istorja tal-Belġju.
Jiena kont parti minn ħafna aktar deċiżjonijiet sinifikanti matul il-karriera politika tiegħi. Għal dawn nirreferi għat-tweġibiet tiegħi għall-mistoqsijiet 1-3.
7. It-Trattat jistipula li l-Membri tal-Qorti tal-Awdituri jeħtiġilhom ikunu "kompletament indipendenti" fil-qadi ta' dmirijiethom. Kieku inti, kif twettaq dan l-obbligu fil-qadi tad-dmirijiet prospettivi tiegħek?
L-indipendenza hija prekundizzjoni kruċjali għall-funzjonament għal kwalunkwe istituzzjoni suprema tal-awditjar. Din l-indipendenza hija minquxa fl-Artikoli 285-287 tat-TFUE, u deskritta b'mod estensiv fid-Dikjarazzjoni ta' Lima maħruġa mill-Organizzazzjoni Internazzjonali ta' Istituzzjonijiet Supremi tal-Awditjar. Jiena nappoġġja b'mod sħiħ dawn il-prinċipji, u nkompli nappoġġjahom mingħajr kundizzjoni bħala Membru tal-Qorti. M'iniex se niġi influwenzata mill-organizzazzjonijiet awditjati, u m'iniex se nkun dipendenti fuq dawn l-organizzazzjonijiet, u lanqas m'jiena se nieħu istruzzjoni minn kwalunkwe gvern jew partijiet oħra.
Biex niggarantixxi l-indipendenza kompleta tiegħi, għandi nirriżenja mill-mandati politiċi tiegħi u m'iniex se nwettaq kwalunkwe attività li tista' tfixkel l-indipendenza tiegħi fil-futur. Fit-twettiq tad-dmirijiet tiegħi bħala Membru, jiena nevita kwalunkwe sitwazzjoni ta' kunflitt ta' interess, inkluż it-twettiq ta' attivitajiet professjonali esterni jew iż-żamma ta' mandati politiċi. Nevita wkoll kwalunkwe sitwazzjoni fejn nista' nitqies li għandu kunflitt ta' interess.
Le. La jien u lanqas qrabati intimi m'għandna parteċipazzjoni f'negozju jew parteċipazzjoni finanzjarja, jew xi impenji oħra, li jistgħu jidħlu f'kunflitt mad-dmirijiet prospettivi tiegħi bħala Membru tal-Qorti Ewropea tal-Awdituri.
Iva, naturalment. Bħala uffiċjal elett fil-Belġju, jiena diġà kont meħtieġa nippreżenta dikjarazzjoni ta' interessi, li dejjem ikkompilajt fil-pront u b'mod korrett.
Le, bħalissa m'jiena involuta fl-ebda proċediment legali.
Iva. Jiena ġejt eletta għall-Kamra tar-Rappreżentanti Belġjana fl-elezzjonijiet ġenerali tal-2014, u ħadt il-kariga f'Ġunju 2016. Fil-parlament, jiena membru tal-Kumitat għall-Affarijiet Barranin. Separatament, jiena ġejt eletta kunsilliera fil-kunsill tal-belt ta' Antwerp mill-1 ta' Jannar 2013. Jiena nagħmel parti mill-partit Fjamming (Open Vld) u jiena membru tal-bureau tiegħu.
12. Tirtira minn kull kariga uffiċjali li kont eletta għaliha jew titlaq kull funzjoni attiva b'responsabbiltajiet f'partit politiku jekk tinħatar Membru tal-Qorti?
Iva. Jiena nirriżenja immedjatament mill-funzjonijiet attivi tiegħi kollha sabiex neżerċita b'mod indipendenti d-dmirijiet tiegħi bħala awditur.
La l-frodi u l-korruzzjoni, u lanqas l-indirizzar tagħhom, ma jiddistingwu bejn in-nazzjonalitajiet. Kwalunkwe membru tal-Qorti jenħtieġ li jaġixxi b'imparzjalità u integrità sħiħa, u jikkonforma mar-regoli interni u l-proċedura standard tal-Qorti. Meta kkonfrontata b'irregolarità, frodi jew korruzzjoni ewlenija li jinvolvu persuna waħda jew aktar minn persuna waħda tal-Istat Membru tiegħi, jiena għalhekk ma naġixxix differenti minn kwalunkwe każ ieħor minn kwalunkwe Stat Membru, bi professjonaliżmu u approċċ proattiv.
Fil-każ ta' frodi suspettata, jiena nirrapporta l-kwistjoni fil-pront lill-president tal-Qorti, u niżgura li każijiet ta' frodi jitressqu quddiem l-Uffiċċju Ewropew Kontra l-Frodi (OLAF), kif meħtieġ minn deċiżjoni tal-Qorti dwar il-kooperazzjoni bejn il-QEA u l-Uffiċċju Ewropew Kontra l-Frodi (OLAF) rigward każijiet ta' frodi suspettata mill-QEA matul il-ħidma tal-awditjar tagħha jew ipprovduti lilha bħala denunzji mhux mitluba minn partijiet terzi.
14. X'jenħtieġ li jkunu l-karatteristiċi ewlenin ta' kultura ta' amministrazzjoni finanzjarja soda fi kwalunkwe servizz pubbliku? Il-QEA b'liema mod tista' tgħin fl-infurzar ta' din il-kultura?
Il-karatteristiċi ewlenin ta' kultura ta' amministrazzjoni finanzjarja soda f'servizz pubbliku huma li jkollha fis-seħħ sistemi funzjonali, kemm sistemi operazzjonali kif ukoll ta' kontroll. Is-sistemi jenħtieġ li jkunu mibnija madwar mudell ta' "Tliet Linji ta' Difiża":
– Funzjonijiet li jippossjedu u jiġestixxu r-riskju
– Funzjonijiet li jissorveljaw jew jispeċjalizzaw fil-ġestjoni tar-riskju u l-konformità
– Funzjonijiet li jipprovdu assigurazzjoni indipendenti, inkluż l-awditu.
Il-ġestjoni kollha ta' flus il-kontribwenti fi kwalunkwe servizz pubbliku jenħtieġ li ssegwi l-prinċipji tat-tliet "E's" kif definiti fir-Regolament Finanzjarju applikabbli għall-baġit ġenerali tal-Unjoni: l-ekonomija (il-kisba ta' inputs fi żmien debitu tal-kwantità u l-kwalità ġusta bl-aħjar prezz), l-effiċjenza (il-produzzjoni tal-aktar prestazzjoni utli mil-livell partikolari ta' inputs), u l-effikaċja (il-kisba tal-objettivi speċifikati u r-riżultati mistennija tal-attività). Bil-provvista ta' rapporti tal-awditjar indipendenti u rilevanti b'mod f'waqtu, il-Qorti tal-Awdituri tista' tappoġġja dawn il-prinċipji ta' amministrazzjoni finanzjarja soda.
Il-kontroll intern tal-ġestjoni finanzjarja huwa element essenzjali tal-governanza tajba. Il-Qorti għandha rwol kruċjali fl-iżgurar tal-obbligu ta' rendikont fil-qafas istituzzjonali tal-Unjoni Ewropea. Bil-ħruġ ta' rapporti li jiddeskrivu l-prattiki tajba u li jidentifikaw sitwazzjonijiet li jirrikjedu t-titjib, il-Qorti hija f'pożizzjoni unika biex tinforma b'mod imparzjali kemm lill-Parlament Ewropew kif ukoll liċ-ċittadini tal-UE dwar kif qed jiġu ġestiti l-fondi tagħhom. Tali rwol u obbligu ta' rendikont jipprovdu lill-Qorti bir-responsabbiltà kondiviża biex iżżid il-fiduċja taċ-ċittadini fil-qafas istituzzjonali u l-ġestjoni finanzjarja tal-UE.
Minbarra awditi finanzjarji u ta' konformità regolari, il-ġestjoni finanzjarja soda tinvolvi wkoll awditi tal-prestazzjoni, li, matul il-karriera tiegħi, jiena fhimt l-importanza tagħhom, kif enfasizzat fit-tweġiba tiegħi għall-ewwel mistoqsija. Hija ta' importanza kruċjali li l-QEA tivvaluta jekk kwalunkwe kultura ta' ġestjoni finanzjarja fil-qafas istituzzjonali tal-UE twassalx l-objettivi ta' politika stabbiliti b'mod ekonomiku u effiċjenti. Is-sejbiet u r-rakkomandazzjonijiet tal-Qorti jenħtieġ li jiġu implimentati b'mod sħiħ permezz ta' ġestjoni rilevanti fil-proċeduri tagħhom.
Għaldaqstant, filwaqt li teżegwixxi r-rwol tagħha b'mod impekkabbli, il-Qorti hija essenzjali fis-salvagwardja tat-trasparenza, l-integrità u katina ċara ta' responsabbiltà fi ħdan l-Unjoni Ewropea. Ir-Rapport Annwali tal-Qorti huwa element fundamentali fit-titjib gradwali tal-ġestjoni finanzjarja soda fl-UE u jenħtieġ li jinħareġ b'mod li jiżgura rilevanza u utilità massima.
15. Skont it-Trattat, il-Qorti għandha l-obbligu li tassisti lill-Parlament huwa u jeżerċita s-setgħat tiegħu ta' kontroll fuq l-implimentazzjoni tal-baġit. Kieku inti, kif tkompli ttejjeb il-kooperazzjoni bejn il-Qorti u l-Parlament Ewropew (b'mod partikolari, il-Kumitat għall-Kontroll tal-Baġit tiegħu) biex issaħħaħ sew is-sorveljanza pubblika fuq l-infiq ġenerali kif ukoll il-kosteffettività ta' dak l-infiq?
Il-QEA hija istituzzjoni indipendenti, iżda dan ma jfissirx li taħdem f'vakwu. Abbażi tal-Artikoli 287 u 319 tat-Trattat dwar il-Funzjonament tal-Unjoni Ewropea, relazzjoni tajba bejn il-Parlament Ewropew, u b'mod speċjali l-Kumitat għall-Kontroll tal-Baġit tiegħu, hija kruċjali għas-sorveljanza tal-implimentazzjoni tal-baġit tal-UE. Aktar ma jkun tajjeb is-segwitu tar-rapporti tal-Qorti mill-Parlament Ewropew, aktar ma jkun sinifikanti l-impatt tas-sejbiet u r-rakkomandazzjonijiet tal-Qorti. Biex tiġi massimizzata kooperazzjoni effiċjenti, l-input tal-Parlament jinħtieġ aktar kmieni fl-istadju tal-ippjanar tal-programm ta' ħidma tal-Qorti. Għaldaqstant, id-djalogu mill-qrib u l-kuntatt frekwenti bejn il-Qorti u l-Parlament Ewropew huma essenzjali. Jiena nfittex li nifhem il-ħtiġijiet tal-informazzjoni tal-Parlament Ewropew f'termini ta' approċċ tal-awditu u riżultati tanġibbli u nappoġġja l-programm ta' ħidma annwali tal-QEA li jintegra aktar awditi ffokati fuq il-prijoritajiet tal-PE għaċ-ċittadini tal-UE.
Barra minn hekk, sabiex tiżdied il-viżibbiltà, il-Qorti jenħtieġ li tħabbrek biex tikkoopera ma' firxa aktar wiesgħa ta' kumitati, b'mod speċjali f'dak li jirrigwarda rapporti speċifiċi għas-settur. Filwaqt, naturalment, li l-Parlament Ewropew jiddeċiedi b'mod awtonomu kif jorganizza l-ħidmiet interni tiegħu, il-Qorti tista' tidentifika u tirrakkomanda oqsma li fihom kooperazzjoni usa' tista' tkun ta' benefiċċju għaż-żewġ istituzzjonijiet.
16. X'valur miżjud taħseb li jġib miegħu l-awditjar tal-prestazzjonijiet, u s-sejbiet kif jenħtieġ li jiġu inkorporati fil-proċeduri tal-ġestjoni?
L-awditjar tal-prestazzjonijiet huwa definit mill-Manwal tal-Awditu tal-Prestazzjonijiet tal-QEA u standards internazzjonali oħra bħala eżami indipendenti, oġġettiv u affidabbli ta' jekk impriżi, sistemi, operazzjonijiet, programmi, attivitajiet jew organizzazzjonijiet humiex qed joperaw b'mod konformi mal-prinċipji tal-ekonomija, l-effiċjenza u l-effikaċja u filwaqt li jitqiesu prinċipji rilevanti oħra bħall-ugwaljanza, l-ambjent u l-etika. Għaldaqstant, l-awditjar tal-prestazzjonijiet huwa komplement neċessarju għall-awditjar finanzjarju, b'mod speċjali minħabba li programmi tal-gvern li jużaw flus il-kontribwenti jikbru fid-daqs u l-kumplessità. Jiena għalhekk nilqa' l-bidla tal-Qorti lejn bilanċ aħjar bejn awditi finanzjarji u tal-prestazzjoni. Awditjar tal-prestazzjonijiet jagħti lill-Parlament Ewropew, u liċ-ċittadini tal-UE għarfien aħjar fir-rigward tal-valur għall-flus tagħhom, u għaldaqstant iżid it-trasparenza u l-obbligu ta' rendikont demokratiku.
Aktar milli awditjar finanzjarju, awditjar ta' prestazzjonijiet u r-rapporti (speċjali) li jirriżultaw minnu jistgħu jidentifikaw oqsma fejn jistgħu jiżdiedu l-ekonomija, l-effiċjenza u l-effikaċja. Dawn is-sejbiet jenħtieġ li mbagħad jiġu kkomunikati b'mod ċar u prattiku lill-Parlament Ewropew, l-istituzzjonijiet rilevanti u l-pubbliku ġenerali, sabiex tiġi massimizzata s-sensibilizzazzjoni u tiżdied il-probabbiltà ta' implimentazzjoni ta' prattiki tajba u rakkomandazzjonijiet oħra.
Barra minn hekk, l-iskeda taż-żmien ta' dan l-awditjar tal-prestazzjonijiet teħtieġ li tkun ippjanata b'mod xieraq. Ippjanar b'attenzjoni jiżgura li l-konklużjonijiet u r-rakkomandazzjonijiet ikunu disponibbli b'mod f'waqtu sabiex iservu bħala input għall-proċess tat-teħid ta' deċiżjonijiet tal-UE. Dawn imbagħad jistgħu jappoġġjaw reviżjonijiet futuri ta' regolamenti, jgħinu biex jerġgħu jiġu definiti objettivi ta' politika, u jinfurmaw diskussjonijiet dwar oqfsa finanzjarji pluriennali u/jew id-disinn ta' programmi tal-UE futuri.
Filwaqt li l-indipendenza relattiva bejn l-Istituzzjonijiet Supremi tal-Awditjar Ewropej u nazzjonali tibqa' essenzjali kif iddikjarat fl-Artikolu 287(3) tat-TFUE, hija meħtieġa kooperazzjoni aktar mill-qrib fl-ispirtu ta' fiduċja bejn dawn il-livelli. Din il-kooperazzjoni jenħtieġ li titrawwem mill-Kumitati ta' Kuntatt tal-QEA, u tħaddan approċċi differenti. L-ewwel nett, il-QEA u l-istituzzjonijiet tal-awditjar nazzjonali jistgħu jżidu l-kondiviżjoni tal-aħjar prattiki. Rigward l-awditjar ta' konformità, il-QEA jenħtieġ li xxerred il-metodoloġiji rilevanti tagħha fost dawk l-istituzzjonijiet nazzjonali interessati, u viċe versa. F'dak li jirrigwarda l-awditjar tal-prestazzjonijiet, l-istituzzjonijiet fil-livell Ewropew u nazzjonali jistgħu, għalkemm mhux mingħajr l-isfidi tiegħu, jikkooperaw f'oqsma li jirrikjedu kunsens usa' fis-soċjetà. It-tieni, l-awditjar fil-livell nazzjonali u dak Ewropew jista' jiġi koordinat sabiex jiġi evitat it-trikkib u tiżdied l-effiċjenza.
Jiena ninnota x-xewqa tal-Parlament Ewropew għal kooperazzjoni msaħħa fl-awditjar tal-baġit tal-UE. Bħala membru, nixtieq inrawwem ir-relazzjoni mal-Parlament, u ninvolvi ruħi b'mod attiv fi djalogu kemm mal-Kumitat għall-Kontroll tal-Baġit kif ukoll ma' partijiet ikkonċernati rilevanti oħra.
18. Kieku inti, kif tiżviluppa aktar ir-rapportar tal-QEA biex il-Parlament Ewropew jingħata kull informazzjoni meħtieġa dwar l-akkuratezza tad-data mogħtija mill-Istati Membri lill-Kummissjoni Ewropea?
Il-prodotti tar-rapporti kollha maħruġa mill-QEA jenħtieġ li, fuq kollox, ikunu kkomunikati b'mod ċar. Dan ir-rekwiżit huwa deskritt b'mod komprensiv fl-Istrateġija tal-QEA tal-2018-2020. Barra minn hekk, ir-rapporti jenħtieġ li jkunu rilevanti, utli u f'waqthom.
Biex il-Qorti tipproduċi prodotti ta' rapporti ċari, teħtieġ li titwassal informazzjoni affidabbli u preċiża mill-Istati Membri lill-Kummissjoni. Billi l-QEA ma tistax titlob din l-informazzjoni mill-Istati Membri b'mod dirett, jenħtieġ li tenfasizza l-importanza tal-kwalità tad-data lill-Kummissjoni fid-djalogu tagħha mal-Istati Membri.
L-għan tal-QEA jenħtieġ li jkun dejjem il-produzzjoni ta' valur miżjud għall-ħidma tal-Parlament Ewropew. F'dan ir-rigward, jiena nilqa' l-istabbiliment mill-QEA ta' grupp ta' ħidma ta' livell għoli biex jiġu eżaminati l-possibbiltajiet biex jiżdied aktar il-valur miżjud tar-Rapporti Annwali tagħha lill-utenti tagħha, b'mod partikolari l-Parlament Ewropew. Dan jista' jsir billi jiġi pprovdut aktar għarfien ġeografiku, tiġi vvalutata l-prestazzjoni għal oqsma addizzjonali tal-baġit tal-UE u tinkiseb assigurazzjoni mill-kontrolli interni fil-livelli tal-UE u tal-Istati Membri. Billi dawn il-proposti ġew adottati fl-2017, ninsab ħerqana li nara l-valur miżjud fir-rapportar futur tal-QEA.